CELEX: 52017PC0061
Language: da
Date: 2017-02-07
Title: Forslag til RÅDETS GENNEMFØRELSESAFGØRELSE om bemyndigelse af Republikken Estland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 7.2.2017
            COM(2017) 61 final
            2017/0018(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Republikken Estland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i Rådets direktiv 2006/112/EF
                  1
                af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 18. maj 2016 anmodede Estland om tilladelse til at anvende en foranstaltning fra den 1. januar 2018, der fraviger artikel 287 i momsdirektivet, og som giver Estland mulighed for at momsfritage afgiftspligtige personer, hvis årlige omsætning ikke overstiger 40 000 EUR.
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 4. oktober 2016 de øvrige medlemsstater om Estlands anmodning. Ved brev af 5. oktober 2016 underrettede Kommissionen Estland om, at den rådede over alle nødvendige oplysninger for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Det følger af kapitel 1 i afsnit XII i momsdirektivet, at medlemsstaterne har mulighed for at anvende særordninger for små virksomheder, herunder mulighed for at indrømme momsfritagelse til afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.
            
            
               I henhold til momsdirektivets artikel 287, nr. 8), kan Estland indrømme momsfritagelse til afgiftspligtige personer med en årlig omsætning, der højst er lig med modværdien i national valuta af 16 000 EUR beregnet på grundlag af kursen på dagen for landets tiltrædelse. Estland indførte euroen den 1. januar 2011.
            
            
               Ved at hæve tærsklen for momsregistrering af en afgiftspligtig person fra 16 000 EUR til 40 000 EUR forventes det, at de administrative byrder for virksomheder, der kan omfattes af ordningen, og især for mikrovirksomheder, vil mindskes som følge af foranstaltningen, idet de fritages for mange af momsforpligtelserne under den almindelige momsordning, f.eks. at føre momsregnskab eller indgive momsangivelser.
            
            
               Desuden reduceres skattemyndighedernes arbejdsbyrde.
            
            
               Ifølge de estiske myndigheder vil foranstaltningen ikke have nogen væsentlig indvirkning på de samlede momsindtægter fra det endelige forbrug.
            
            
               Afgiftspligtige personer, hvis omsætning ikke overstiger denne tærskel, vil stadig have mulighed for at lade sig momsregistrere.
            
            
               •Sammenhæng med de gældende regler på samme område:
            
            
               Andre medlemsstater har fået tilladelse til lignende undtagelser. Belgien
                  2
                og Luxembourg
                  3
                har fået godkendt en tærskel på 25 000 EUR, Polen
                  4
                en tærskel på 40 000 EUR, Litauen
                  5
                en tærskel på 45 000 EUR, Letland
                  6
                og Slovenien
                  7
                en tærskel på 50 000 EUR, og Italien
                  8
                og Rumænien
                  9
                en tærskel på 65 000 EUR.
            
            
               Undtagelser fra momsdirektivets regler bør altid være begrænset i tid, således at virkningerne heraf kan bedømmes. Bestemmelserne i momsdirektivets artikel 281-294 om særordningen for små virksomheder er desuden taget op til revision. Som bebudet i momshandlingsplanen
                  10
                og Kommissionens arbejdsprogram 2017
                  11
                forventes Kommissionens forslag i form af en omfattende forenklingspakke fremlagt inden udgangen af 2017.
            
            
               Det foreslås derfor at forlænge undtagelsen i endnu en periode fra den 1. januar 2018 indtil den 31. december 2020 eller indtil datoen for ikrafttrædelsen af et direktiv om ændring af bestemmelserne i momsdirektivet om særordningen for små virksomheder, alt efter hvilken dato der kommer først. 
            
            
               •Sammenhæng med Unionens politik på andre områder
            
            
               
                  Foranstaltningen er i overensstemmelser med Unionens målsætninger for små virksomheder som fastsat i Kommissionens meddelelse "Tænk småt først" – En "Small Business Act" for Europa
                     12
                  , hvori medlemsstaterne opfordres til at tage hensyn til SMV'ernes særlige karakteristika ved udformning af lovgivningen og derfor til at forenkle de gældende regler.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               
                  Momsdirektivets artikel 395.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
            
            
               Henset til undtagelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen for et større antal små afgiftspligtige personer og for skatteforvaltningen.
            
            
               •Valg af retsakt
            
            
               Foreslået reguleringsmiddel: Rådets gennemførelsesafgørelse
            
            
               Andre midler ville ikke være hensigtsmæssige, da en fravigelse af de fælles momsregler i henhold til artikel 395 i momsdirektivet kun er mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er derfor det bedst egnede reguleringsmiddel, da den kan rettes til individuelle medlemsstater.
            
            
               3.RESULTAT AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               Forslaget er baseret på en anmodning fra Estland og vedrører kun denne medlemsstat.
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               Formålet med forslaget til Rådets gennemførelsesafgørelse er at øge den gældende fritagelsestærskel i form af en forenklende foranstaltning, der fjerner mange af momsforpligtelserne for virksomheder med en årlig omsætning på højst 40 000 EUR. Det vil derfor potentielt have en positiv virkning for nedbringelsen af den administrative byrde for en række afgiftspligtige personer og følgelig for skatteforvaltningen.
            
            
               I 2015 var der 15 119 momsregistrerede personer med en årlig omsætning i intervallet 16 001-40 000 EUR (svarende til 19,4 % af det samlede antal momsregistrerede personer), der nu bliver berettiget til momsfritagelse i henhold til undtagelsen. Ifølge de estiske myndigheder er ca. 3 000 afgiftspligtige personer i denne gruppe (3,8 % af det aktuelle, samlede antal afgiftspligtige personer) hovedsagelig beskæftiget med salg af produkter til de endelige forbrugere. Ikke desto mindre vil foranstaltningen ikke have nogen væsentlig indvirkning på de samlede momsindtægter fra det endelige forbrug. Det anslås, at de årlige momsindtægter kan falde med 6,6 mio. EUR, hvilket svarer til 0,39 % af de samlede momsindtægter.
            
            
               
                  Afgiftspligtige personer, hvis momspligtige omsætning ikke overstiger denne tærskel, behøver ikke at lade sig momsregistrere, og deres administrative byrde vil dermed reduceres som følge af foranstaltningen, da de ikke skal føre momsregnskab eller indgive momsangivelser. Også for skattemyndighederne reduceres arbejdsbyrden.
               
            
            
               4.VIRKNINGER FOR BUDGETTET
            
         
         
            
               Forslaget har ingen virkninger for EU-budgettet, eftersom Estland vil beregne en kompensation i overensstemmelse med artikel 6 i Rådets forordning (EØF, EURATOM) nr. 1553/89
                  13
               .
            
            
               5.ANDRE FORHOLD
            
            
               Forslaget indeholder en udløbsklausul.
            
            
               2017/0018 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Republikken Estland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  14
               , særlig artikel 395,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev registreret i Kommissionen den 18. maj 2016 anmodede Estland om tilladelse til at anvende en foranstaltning fra den 1. januar 2018, der fraviger artikel 287 i direktiv 2006/112/EF, og som giver Estland mulighed for at momsfritage afgiftspligtige personer, hvis årsomsætning ikke overstiger 40 000 EUR.
            
            
               (2)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 4. oktober 2016 de øvrige medlemsstater om Estlands anmodning. Ved brev af 5. oktober 2016 underrettede Kommissionen Estland om, at den rådede over alle nødvendige oplysninger for at kunne vurdere anmodningen.
            
            
               (3)I henhold til artikel 287, nr. 8), i direktiv 2006/112/EF kan Estland indrømme momsfritagelse til afgiftspligtige personer med en årlig omsætning, der højst er lig med modværdien i national valuta af 16 000 EUR beregnet på grundlag af kursen på dagen for landets tiltrædelse.
            
            
               (4)Undtagelsen er i overensstemmelse med målsætningerne i Kommissionens meddelelse "Tænk småt først" – En "Small Business Act" for Europa af 25. juni 2008
                  15
               .
            
            
               (5)Da denne fravigelsesforanstaltning medfører en begrænsning af momsforpligtelserne for mindre virksomheder, bør Estland indrømmes tilladelse til at anvende foranstaltningen i en begrænset periode indtil den 31. december 2020. Afgiftspligtige personer bør stadig kunne vælge den almindelige momsordning.
            
            
               (6)Bestemmelserne i artikel 281-294 i direktiv 2006/112/EF om særordningen for små virksomheder er under revision, og et direktiv om ændring af disse bestemmelser i momsdirektivet kan derfor træde i kraft inden ovennævnte dato.
            
            
               (7)Ifølge de oplysninger, som Estland har fremlagt, vil den hævede tærskel have en ubetydelig indvirkning på de samlede momsindtægter fra det endelige forbrug.
            
            
               (8)Undtagelsen får ingen indvirkning på EU's egne indtægter fra merværdiafgift —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Uanset artikel 287, nr. 8), i direktiv 2006/112/EF bemyndiges Republikken Estland til at momsfritage afgiftspligtige personer, hvis årlige omsætning ikke overstiger 40 000 EUR.
            
            
               Artikel 2
            
            
               Denne afgørelse får virkning på dagen for meddelelsen.
            
            
            
               Afgørelsen finder anvendelse fra den 1. januar 2018 indtil den 31. december 2019 eller indtil datoen for ikrafttrædelsen af et direktiv om ændring af bestemmelserne i artikel 281-294 i direktiv 2006/112/EF om særordningen for små virksomheder, alt efter hvilken dato der kommer først.
            
            
               Artikel 3
            
            
               Denne afgørelse er rettet til Republikken Estland.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  Rådets gennemførelsesafgørelse (EU) 2015/2348 af 10. december 2015 om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 330 af 16.12.2015, s. 51).
               
               
                  
                     (3)
                  Rådets gennemførelsesafgørelse 2013/677/EU af 15. november 2013 om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 316 af 27.11.2013, s. 33).
               
               
                  
                     (4)
                  Rådets gennemførelsesafgørelse (EU) 2016/2090 af 21. november 2016 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 324 af 30.11.2016, s. 7). 
               
               
                  
                     (5)
                  Rådets gennemførelsesafgørelse 2014/795/EU af 7. november 2014 om forlængelse af anvendelsen af gennemførelsesafgørelse 2011/335/EU om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 44).
               
               
                  
                     (6)
                  Rådets gennemførelsesafgørelse 2014/796/EU af 7. november 2014 om bemyndigelse af Republikken Letland til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 46).
               
               
                  
                     (7)
                  Rådets gennemførelsesafgørelse 2015/2089/EU af 10. november 2015 om ændring af Rådets gennemførelsesafgørelse 2013/54/EU om bemyndigelse af Republikken Slovenien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 302 af 19.11.2015, s. 107).
               
               
                  
                     (8)
                  Rådets gennemførelsesafgørelse (EU) 2016/1988 af 8. november 2016 om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 306 af 15.11.2016, s. 11).
               
               
                  
                     (9)
                  Rådets gennemførelsesafgørelse 2014/931/EU af 16. december 2014 om forlængelse af anvendelsen af gennemførelsesafgørelse 2012/181/EU om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 365 af 19.12.2014, s. 145).
               
               
                  
                     (10)
                  Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms – Mod et fælles europæisk momsområde – De svære valg, Bruxelles, den 7.4.2016 (COM(2016) 148 final).
               
               
                  
                     (11)
                  Kommissionens arbejdsprogram 2017 – Realisering af et Europe, der beskytter, styrker og forsvarer, Strasbourg, den 25.10.2016 (COM(2016) 710 final).
               
               
                  
                     (12)
                  KOM(2008) 394 af 25. juni 2008.
               
               
                  
                     (13)
                  EFT L 155 af 7.6.1989, s. 9.
               
               
                  
                     (14)
                  EUT L 347 af 11.12.2006, s. 1.
               
               
                  
                     (15)
                  Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget – "Tænk småt først" – En "Small Business Act" for Europa, Bruxelles, den 25.6.2008 (KOM(2008) 394 endelig).